Yle: Koululaiset saivat tarpeekseen unisex-vessoista Mänttä-Vilppulassa – julistivat tytöille ja pojille omat wc:t

"Osa oppilaista pidätteli koko päivän."

Kuvan vessa sijaitsee Jyväskylän yliopistolla, eikä liity tapaukseen. Marko Kauko

Teemu Rauhala

Mänttä-Vilppulassa Koskelan yläkoulussa ei ole enää tytöille ja pojille yhteisiä wc-tiloja, kertoo Yle.

Tytöillä ja pojilla oli aiemmin yhteiset unisex-vessat, jotka olivat usein likaisia ja epäsiistejä. Lisäksi vessojen lukot olivat rikki.

– Osa oppilaista pidätteli koko päivän, oppilas Jenna Räty sanoo.

Osana Ylen Uutisluokka-projektia oppilaat tekivät aiheesta videon. Vessoja ei kuitenkaan meinattu parantaa, joten aktiiviset oppilaat ottivat asian omiin käsiinsä ja julistivat ensin tytöille ja myöhemmin myös pojille omat vessat.

Vessoihin laitettiin wc-raikastimia ja irrallista paperia, joka sieltä aiemmin puuttui. Oppilas Tessa Suorannan mukaan vessojen hygieniataso nousi huomattavasti, eikä kiusallisia väärinkäsityksiä enää tapahdu.